Wateronderbrekings vir KZN voorspelArgieffoto Die eThekwini-munisipaliteit in KwaZulu-Natal het gewaarsku dat sy inwoners binnekort wateronderbrekings kan verwag. Volgens ŉ kennisgewing op die munisipaliteit se Facebook-blad sal die waterverbruik oor die volgende week gemonitor word. “Indien die situasie nie verbeter nie, sal ons met geen opsie gelaat word as om wateronderbrekings in te stel nie,” lui die verklaring wat Vrydag gepubliseer is. Die stad het ŉ lys van gebiede en persele gepubliseer wat daagliks moontlik hierdeur geraak kan word, wat La Mercy, Sibaya Casino, King Shaka Internasionale Lughawe, Verulam-middestad en plase langs die N2-snelweg insluit. Die Independent het Saterdag berig dat ŉ droogtebeplanningskomitee tydens ŉ noodvergadering besluit het om waterbeurte in te stel om seker te maak dat die Hazelmere-dam se watervlak nie laer as 35% sal daal nie. Die dam se watervlak was Vrydag reeds op 40%. Die komitee is saamgestel uit verteenwoordigers van Umgeni Water, eThekwini-munisipaliteit, iLembe distriksmunisipaliteit en Sembcorp Siza Water.